

**Årsrapport 2020**



Foto forside: Påskegudstjeneste – Langfredag 2020 på Vindodden ved Tempelfjorden (foto: Are Nundal)

**Innhold**

**I Innledning - annerledesåret s 3**

**II Introduksjon til virksomheten og hovedtall s 4**

**III Arbeidsområder s 8**

**IV Drift s 16**

**V Blikk framover s 17**

**VI Årsregnskap s 19**

**I Innledning - annerledesåret**

Hvordan være kirke i en langstrakt unntakssituasjon? En situasjon ingen så komme; så raskt, så omfattende, så inngripende.

Beredskapsrådet på Svalbard hadde sitt første møte om covid-19 og hva viruset kunne utfordre oss på beredskapsmessig 3. februar 2020. Da var tema satt for året, uten at vi på noen måte kunne forutse de djuptgripende konsekvensene for samfunnet og dermed den enkelte beboer her.

Longyearbyen har i nyere tid erstatta kullproduksjon som hovednæring med turisme, høyere utdanning og tjenesteyting. Nedstengninga i mars var som å knyte igjen en sekk både for turistnæringa og UNiS og mange av bedriftene. Og oppi dette stengte alt av møtesteder. Fellesskapsarenaer hvor vi kunne fått hjelp til å skjønne hva som skjer med oss under slike forhold, hvordan det går an å holde ut og holde sammen når det hele tida gjelder å holde avstand. Lukka dører inn til myndigheter, kirke, forsamlingslokaler, kulturarenaer, idrett.

Et intenst arbeid starta for å finne ut hvordan vi nå kan navigere som kirke. Hva er handlingsrommet, mulighetsrommet – ut over å si at vi er her, vi nås på telefon, vi kan stoppe opp med avstand i gata. Vi kan sende en virtuell hilsen, overføre en Skjærtorsdagsgudstjeneste fra tom kirke. Og vi kan møtes ute - fra påske var vi i gang med utegudstjenester, og det fortsatte vi med. Mens vi arbeidet med smittevernplaner, kontakt med lokale myndigheter, tilpasse rommet, tilpasse praksis og sakte få til en ny normalitet fra i mai.

Samtidig starta arbeidet med refundamentering av Svalbard kirke. Kontorer og bolig ble flytta ut i februar/mars. Vann og avløp stengt, inngangsparti revet. Byggearbeidene skulle opprinnelig vært ferdig til påske 2020, så sommeren, så høsten, så til advent, så på nyåret – og nå blir det etter påske 2021. Etter sommeren -21 kommer skift av vinduer og tak. Sånn er det med bygg i Arktis, ting blir mer komplisert og ting tar tid; Svalbardtid.

Så dette ble en dobbelt utfordrende situasjon: Svalbard Kirke har en spesiell posisjon i lokalsamfunnet både med sin historie og som et åpent, gjestfritt og inkluderende rom. Kirka er et viktig symbolbygg og vakkert landemerke, men det er den erfarte åpenheta som bemerkes. Åpenhet forstått som åpen døgnet rundt, og åpenhet forstått som at det er et sted som rommer menneskenes liv, slik som de er.

Dette har vi ikke kunnet stille opp med under pandemien. Det er det utfordrende å leve med som kirke. Det må vi ta inn over oss. Og samtidig gjøre det beste ut av den stadig endrede situasjonen og betingelsene. Det førte i høst til gudstjenester og aktiviteter i både Galleri Svalbard, Svalbard Museum, på Huset, biblioteket og ved Kirkehytta. Vi erfarte at når noen dører stenges, åpnes andre. Gjestfriheta har vært stor – så takk til alle som har bidratt til at Svalbard kirke kunne være kirke i 2020. Vi fortsetter sammen.

Longyearbyen, 28. februar 2021

Siv S. Limstrand

Sokneprest på Svalbard

**II Introduksjon til virksomheten og hovedtall**

Svalbard Kirke er verdens nordligste kirke. Den er en del av Tromsø Domprosti og Nord-Hålogaland bispedømme. Den økonomiske tildelinga kommer gjennom kapittel 1 i Svalbardsbudsjettet, og var i 2020 5,5 millioner. Den inngår ikke i rammetilskuddet fra Barne- og familiedepartementet til Den norske kirke. Ved skillet mellom stat og kirke fra 2017, er Svalbard Kirke nå organisert under Kirkerådet med videre kobling til Nord-Hålogaland bispedømme og Tromsø Domprosti. Kirkerådet har vedtatt en egen paragraf i økonomireglementet for Den norske kirke, §2c som omhandler Svalbard kirke. Dette sikrer at midlene kommer til anvendelse kun på Svalbard og bruken av tilskuddet rapporteres særskilt til departementet gjennom denne rapporten. Det er direkte kontakt mellom Kirkerådet og Justisdepartementet.

Selve bygget Svalbard Kirke er eid av Statsbygg. Statsbygg står for vedlikehold og teknisk tilsyn. Som nevnt i innledninga, er vi i tillegg til koronasituasjonen inne i store rehabiliteringsprosjekt 2020-2021 som preger arbeid og aktivitet. Konsekvensene kommer vi stadig tilbake til i årets rapport.

|  |  |
| --- | --- |
| **Årstall** | **Antall besøkende** |
| 2015 | 30 721 |
| 2016 | 29 466 |
| 2017 | 29 899 |
| 2018 | 29 846 |
| 2019 | 45 071 |
| 2020 | ----- |

Svalbard Kirke er under normale forhold åpen hele døgnet og gir dermed et viktig tilbud til fastboende og turister. Fra mars 2020 har kombinasjonen av korona og refundamentering gjort det vanskelig og etter hvert umulig å holde kirka fysisk åpen: gudstjenester og aktiviteter ble først stoppet, så tillatt under strenge begrensinger. Svalbard kirke ble holdt åpen noen timer fem dager i uka i sommersesongen, med ca 50 besøkende i uka. Dørtelleren ble demontert da byggearbeidet startet i mars, men oppmøtetall for kirkelige handlinger og aktiviteter er ført i annen statistikk. Vi oppgir derfor ikke antall besøkende for 2020.

Folketallet har holdt seg forholdsvis stabilt de siste åra. I Longyearbyen og Ny-Ålesund bodde det 2417 personer pr. 24. september 2020. Antall barn mellom 0-19 er 414.

Det er nå 35% beboere med ikke-norsk bakgrunn, og fra 52 nasjoner.

Svalbard Kirke er ei åpen folkekirke. Vi skiller ikke mellom medlemmer eller ikke. Vår oppgave og utfordring er hvordan kirka kan være en brobyggende og stabiliserende faktor i ei tid med mye endring, være et gjestfritt hjem på veien.

Samarbeidet med den katolske og den ortodokse kirke er sentralt og vil være viktig også videre. Denne typen økumenisk praksis er et viktig signal i ei tid hvor det er et generelt stort fokus på det som splitter mennesker. Vi har muligheter til å forene. Det har vært holdt 4 katolske messer i Longyearbyen og i Hornsund ved fader Marek, samt ortodoks messe i Barentsburg ved Fader Alexander.

**a. Arbeidet med smittevern og koronatiltak**

Fra pandemiens utbrudd i starten av 2020, har vi forholdt oss til de enhver tid gjeldende retningslinjene nasjonalt og lokalt. Gjennom samarbeidet i Sysselmannens beredskapsråd, har vi kunnet være tett på vurderingene som er gjort og situasjonsbeskrivelsene gitt av de forskjellige aktørene i lokalsamfunnet.

På lik linje med alle andre medlemmer i Visit Svalbard, måtte vi også levere en smittevernplan til Sysselmannen i mai 2020 for Svalbard kirke, hvor all aktivitet var beskrevet med rutiner som skulle sikre et godt smittevern for både besøkende og ansatte. Til grunn for rutinene lå en enkel ROS-analyse, hvor vi måtte beskrive alle risikoelementer knytta til både lokaler og aktivitet.

Vi har til enhver tid også forholdt oss til de kirkelige nasjonale retningslinjene og justert vår aktivitet og praksis i henhold til dem. Vi har vært i tett dialog med smittevernoverlegen på Longyearbyen sykehus og avklart rammer for all aktivitet. Smittevernoverlegen har vært svært positiv til våre aktiviteter og samlinger, og sett på de som viktige bidrag til innbyggernes psykiske helse.

Samtidig har vi vært heldige siden vi ennå ikke har hatt registrert smitte. Det har gjort det mulig å operere innenfor de nasjonale reglene, og ikke strengere. Og samtidig i erkjennelsen av den beredskapsmessige sårbarheten vi alltid må forholde oss til på Svalbard.

De konkrete utfordringene og konsekvensene er beskrevet under de enkelte avsnittene i rapporten.

**b. Statistikk for kirkelige handlinger**

|  |  |  |  |  |  |
| --- | --- | --- | --- | --- | --- |
|  | **2020** | 2019 | 2018 | 2017 | 2016 |
| Forordnede gudstjenester | **41** | 48 | 51 | 52 | 51 |
| Fremmøte | **1830** | 2826 | 2712 | 3153 | 2930 |
| Gj.snitt pr. gudstjeneste | **44** | 59 | 53 | 61 | 57 |
| Nattverdsgjester | **685** | 1815 | 1644 | 1 902 | 1 951 |
| Døpte | **7** | 2 | 6 | 13 | 12 |
| Konfirmanter | **10** | 9 | 13 | 11 | 7 |
| Vigsler | **8** | 5 | 8 | 14 | 8 |
| Minnestunder | **1** | 0 | 2 | 3 | 3 |
| Andre gudstjenester | **56** | 57 | 58 | 58 | 67 |
| Kulturarrangement | **4** | 9 | 28 | 20 | 19 |
| Ofringer (i kroner) | Vipps siden mars | 71326 | 99163 | 84552 | 132000 |
| Totalt fremmøte | **3556** | 4945 | 6676 | 6911 | 7 031 |

Selv i et unntaksår som 2020 har vi hatt et tilnærmet normalt antall forordnede og andre gudstjenester. Tidlig i pandemien la vi flere gudstjenester utendørs, og da byggearbeidene gjorde det umulig å fortsette å bruke kirka, tok vi i bruk Galleri Svalbard, Svalbard museum og Huset som gudstjenestested. Antall gudstjenestedeltakere ligger fortsatt forholdsvis høyt og gjenspeiler at mange har en sterk tilknytting til kirka. Og ikke minst at i dette spesielle året var det viktig med alt som kunne oppleves som normalt.

Det er normalt mange tilreisende som oppsøker kirka både som besøkende og gudstjenedeltakende. Det har ikke vært mulig for utenlandske turister å besøke Svalbard siden i mars -20, med mindre de har sittet i karantene på fastlandet før ankomst.

Det blir tatt inn ofringer på alle forordnede gudstjenester. Men etter pandemiens utbrudd i begynnelsen av mars gikk vi over til vipps som innsamlingsmetode. Vi har derfor ikke oversikt over hvor mye som er samlet inn i forbindelse med gudstjenestene. Alle ofringer går til utvalgte organisasjoner som jobber i Norge eller internasjonalt. Pengene som samles inn er generelt viktige bidrag fra Longyearbyen inn i nasjonalt og internasjonalt humanitært/diakonalt arbeid. Svalbard kirke har ikke tradisjon for å ta inn kollekt til eget arbeid.

**c. Ansatte**

Svalbard kirke har tre ansatte i 100% stillinger. Siv S. Limstrand er sokneprest. Jovna Z. Dunfjell er kirkemusiker/trosopplærer. Torunn Sørensen er diakoniarbeider med ansvar også for den daglige drift av kirka. Alle tre er ansatt av Nord-Hålogaland bispedømmeråd. Domprosten i Tromsø er sokneprestens nærmeste overordnede.

Sommervikarer var prest Karl Yngve Bergkaasa og sommerassistent Jan Haugan.

**d. HMS**

Svalbard Kirke har medlemskap i bedriftshelsetjenesten som tilbys av Longyearbyen sykehus. Der har vi tilgang til førstehjelpskurs og en innkalling i året til samtale med fysioterapeut, også om det psykososiale i arbeidsmiljøet. Dette har i år blitt utsatt som følge av pandemien. Det tilbys også ergonomisk tilpasning av arbeidsstasjon. Hvert tredje år er det tilbud om legesjekk. Sykefraværet er generelt svært lavt, men ultimo mars-juni var soknepresten helt og delvis sykemeldt etter ei skuterulykke.

Tilsatte i Svalbard kirke må håndtere både våpen og snøskutere. Det er utarbeida en egen våpeninstruks som soknepresten svarer for. I 2020 har vi gått gjennom våpenbeholdninga og skiftet til våpen med rødpunktsikte for å øke sikkerheten. Vi har kun hatt én øvelse på skytebanen i 2020.

I tilknytning til det generelle arbeidet med koronasmittevern i Svalbard kirke, har det vært to stabsmøter med særskilt fokus på ansattes sikkerhet, hvor ulike risikofaktorer har vært vurdert og rutiner etablert for å sikre en trygg arbeidshverdag.

Det har vært gjennomført rutinemessige medarbeidersamtaler i 2020. I tilknytning til oppsummering av første år med ny sokneprest, har vi også hatt en stabsprosess hvor de enkelte arbeidsområdene er gjennomgått, respons og forslag til forbedringer er notert og blir fulgt opp.

**e. Svalbard kirkeråd**

Svalbard kirkeråd utfører et frivillig arbeid som sokneprestens rådgivende organ.   
I 2020 behandlet rådet 13 saker på 3 møter i tillegg til årsmøtet. Årsmøtet ble utsatt fra 22. mars til 25. oktober på grunn av pandemien. Domprost Stig Lægdene var tilstede på årsmøtet som ble holdt i Galleri Svalbard. Han utfordret årsmøtet til å tenke gjennom hvilke diakonale utfordringer Svalbard kirke kan møte nå.

Koronasituasjonen førte til færre kirkerådsmøter (til sammenlikning 7 i 2019). Kommunikasjonen ble forsøkt kompensert ved utstrakt bruk av messengergruppe med oppdateringer og hvor konkrete utfordringer ble delt.

Det utarbeides egen årsrapport for det lokale kirkerådet. Blant hovedsakene i 2020 var de pågående prosessene med ny kirkegård og lokal økonomiforvaltning, oppfølging av kirkas program og aktiviteter i ei krevende tid med korona og refundamentering. Som et framblikk mot 100-årsmarkering for Svalbards første kirke i august 2021, initierte soknepresten en samtale om hvordan Svalbard kirke skal møte framtida, hvordan være kirke sammen i et stadig skiftende lokalsamfunn, fortsatt åpen og inkluderende, gjestfri og brobyggende. Denne dialogen vil fortsette i ulike fora.

**III Arbeidsområder**

**a. Gudstjenester og kirkelige handlinger**

Statistikken viser gode besøkstall på gudstjenestene også i 2020. Det er til vanlig ulike perioder i året med en rolig start i januar, mer aktiviteter gjennom våren, sommeren som i stor grad blir preget av turistbesøk og høsten som er kort og intens. Slik sett ble 2020 ganske annerledes, med vanlig drift fram til midten av mars, nedstenging fram til påske – og i stor grad med utegudstjenester fram til sommeren. Gjennom sommeren var det mulig å holde gudstjenester både tirsdag og søndag i kirka, selv om den var uten vann og garderobe/toalettfasiliteter. Mens fra september flytta vi alle søndagsgudstjenestene til andre lokaler, som beskrevet i innledninga og under punkt II.

Vi klarte i stor grad å gjennomføre månedlige familiegudstjenester, hvor Polargospel synger. De lager en fast ramme rundt familiegudstjenestene og er også medliturger. Det ble i forbindelse med disse gudstjenestene invitert til utdeling av 2-,4- og 6-årsbok som en del av trosopplæringstilbudet i Svalbard kirke.

Utegudstjenester er vanligvis mest aktuelt i skutersesongen. Disse samler gjerne andre enn de som ofte ellers deltar i kirkens gudstjenester. I 2020 hadde vi totalt 8 gudstjenester ute; på Vindodden, ved Kirkehytta i Todalen, ved Taubanebukken og ved klokketårnet på Skjæringa, samt på fangststasjonen Farmhamna. I tillegg holdes de katolske messene i Hornsund ute om været tillater det.

Det var 8 vielser og forbønn for 1 par. Det var 1 minnestund.7 barn ble døpt. 10 ungdommer fulgte undervisning vår 2020, 16 startet opp høst 2020.

Antall nattverdsgjester er i vanlige år på et høyt nivå, i underkant av 2000. Det har vært arbeidet bevisst i Svalbard kirke med å skape en inkluderende nattverdpraksis. For 2020 er tallet 685. Det lave tallet reflekterer både tiden det tok å få på plass ordninger med tanke på smittevern, at mange gudstjenester derfor ble uten nattverd, at gudstjenestebesøket på sommeren var mye lavere enn til vanlig, og at det ikke var mulig å forvalte nattverden på en forsvarlig måte i større gudstjenester mot slutten av året.

Hver tirsdag kveld er det tradisjon for kveldsmesse. Disse har en enkel form og nattverdfeiring står sentralt. På disse kveldene er praten og kirkekaffen etterpå viktig. Noen tirsdager alternerer kveldsmesse med kulturarrangement i peisestua. I 2020 klarte vi å gjennomføre kveldsmessene med unntak av perioden medio mars-medio mai, samt fra medio november da hele Svalbard kirke ble anleggsområde og utilgjengelig for all aktivitet. Det er ikke tvil om at det er et savn blant en del mennesker i Longyearbyen at kveldsmessene med det sosiale møtepunktet for tida er borte. Det har ikke vært aktuelt å flytte disse messene til et annet sted i byggeperioden, de hører hjemme i kirkebygget og peisestua.

Høsten 2020 lagde vi for andre gang en TV-aksjonsgudstjeneste sammen med konfirmantene, speiderne og Polargospel. ”Et hav av muligheter” gav ei tydelig anledning til å integrere miljøengasjementet vårt i gudstjenesten. Det var en sterk opplevelse i Galleri Svalbard å se hvordan konfirmantene hadde jobba med plastmaterialer fra avfallsanlegget – og til slutt et felleskor hvor kirkas 50 barn og ungdommer sang sammen.

Allehelgensgudstjenesten ble lagt til Svalbard Museum. Å feire messe ved det gamle russerkorset i museet ga en dyp opplevelse av tilhørighet og mening. Det er blant årets erfaringer vi vil bygge videre på.

Sammen med Longyearbyen blandakor – Kullstrupene hadde vi to flotte musikkgudstjenester. Den første i februar i Galleri Svalbard med nyskrevet messemusikk av kulturskolelærer og dirigent Mathias Gran. Den andre på Huset første søndag i advent, med framføring av ”I denne søte juletid”, en julekantate av Arne Dagsvik. Også dette erfaringer vi tar med oss, særlig med tanke på markering av 100 år med kirke på Svalbard høsten 2021.

Advents- og julegudstjenestene ble holdt på Huset i 2020. Fastmonterte seter gjorde at vi kunne ha 130 tilstede, og medvirkende i tillegg. Dette ble positive opplevelser, både fordi det kunne være mange tilstede og det kunne kjennes som en nærmest ”vanlig” jul. Også fordi dette ga ei anledning til å trekke linjene tilbake til tida da Huset fungerte som kirke etter krigen.

Første juledag valgte vi å invitere til lesning av juledagsevangeliet på forskjellige språk ved klokketårnet på Skjæringa. ”Ordet ble menneske og tok bolig iblant oss” lød på 10 forskjellige morsmål, og mellom lesningene sang vi ”Stille natt” på tilsvarende språk. Å stå i blåsten i polarnatta, lytte til ordene, språkene, se ansiktene som har kommet så mange steder fra – og virkelig erfare at Ordet tok bolig iblant oss og binder oss sammen; det er i sannhet å feire jul på 78 grader nord.

**b. Erfaringer knytta til å være ambulerende kirke**

Vi skal ikke underslå at 2020 har vært et krevende år på mange måter. Det er krevende logistisk å stadig gjøre nye lokaler til kirkerom. Alt må gjennomtenkes og planlegges i detalj. Vi må flytte stoler, ta med lydutstyr, døpefont, salmebøker, nattverdsett, kaffekanner – og alt annet som trengs. Det har vært avgjørende med god assistanse fra Lokalstyrets kulturhusteknikere og kultursjef, som har stilt utstyr og kompetanse til disposisjon, i stor grad frivillig. Vi har også måttet investere i noe teknisk utstyr, som nå vil bidra til oppgradering i Svalbard kirke. Det har også utfordret oss til en tydelighet på at å lage gudstjeneste er noe vi gjør sammen, det må mange hender til, og frivillige må organiseres godt for at det skal fungere. Både kirkeråd og konfirmanter har tatt nye oppgaver og løsninger på strak arm.

Vi har i løpet av året fått mange positive kommentarer fra byens befolkning på at det er godt å se kirka på nye steder, nye arenaer.

Det vi blant annet ser betaler en pris for dette, er konfirmantarbeidet. Det har blitt mer uforutsigbart både med gudstjenestested og undervisning; alt foregår ikke på samme sted og innenfor de samme rammene. Dette har helt klart gjort noe med tilknytninga både til selve kirkebygget som de knapt har kunnet være i. Men også opplevelsen av å være delaktig fragmenteres. De sitter igjen med svært forskjellige erfaringer etter hvilket sted vi har hatt gudstjeneste på. Referanseramma blir ikke den samme. De sosiale aspektene blir også svekka. Dette er verdt en videre refleksjon.

**c. Digitale erfaringer**

Siden vi i stor grad kunne opprettholde et jevnt gudstjeneste- og aktivitetstilbud ved å flytte utendørs, valgte vi gjøre kun to digitale gudstjenester fra Svalbard kirke våren 2020. Den første var en forhåndsprodusert Skjærtorsdagsgudstjeneste. Den andre var ”1.maihilsen fra Svalbard kirke”, med Store Norske Mandskor, appell fra LO-Svalbards representant og soknepresten. Den ble også delt i Den norske kirkes nasjonale kanaler.

Vi har lagt vekt på å bruke digitale flater som annonser i Svalbardposten, kirkas nettside og Facebook-side mye mer aktivt enn tidligere. Både ved å dele egne oppdateringer og noe mer nasjonal- og regionalkirkelig stoff. Denne økte synligheta mener vi å ha fått gode tilbakemeldinger på. Det bemerkes at informasjon er lettere å finne, og det er jo særlig viktig når både tider og steder endres til stadighet. Dette er erfaringer vi tar med oss inn i en refleksjon rundt hvem vi faktisk når, hvem ser, hvem responderer, hvem deltar, hvilke språk bruker vi.

**d. Besøk til andre bosetninger**  
Soknepresten på Svalbard skal følge opp alle bosetninger på Svalbard. De ulike bosetningene (Barentsburg, Svea, Ny-Ålesund, Hopen, Bjørnøya, Hornsund) blir hovedsakelig besøkt i førjulstida sammen med Sysselmannen. Dette er en etablert og viktig tradisjon. I 2020 var det også overvintrere på Bamsebu som fikk besøk, hvor to kvinner driver ”citizen science” med fokus på miljø.

I tillegg besøkes den polske forskerstasjonen Hornsund vår og høst sammen med katolsk prest fra Tromsø. Også Ny-Ålesund og Barentsburg besøkes av soknepresten ved ulike anledninger i tillegg til julebesøket. Ny-Ålesund får også lengre besøk over 4-5 dager der flere i staben reiser. Dette gir god tid til kontaktarbeid med de ulike stasjonene, utvikle samarbeidet med Kings Bay, samtaler med beboerne, samt invitere til gudstjeneste. Det er et godt og åpent samarbeid med Kings Bays som bekoster besøkene våre og med Norsk Polarinstitutt som koordinerer forskningsprogrammene i Ny-Ålesund. Vi opplever at de ser på Svalbard kirke som en viktig og naturlig ressurs i håndteringa av psykososiale og eksistensielle utfordringer. Norsk Polarinstitutt hadde en alvorlig hendelse med et av sine forskerteam på en isbre våren 2020, og dette fikk vi anledning til å følge opp både i gruppe og enkeltvis flere ganger.

Svalbard Kirke betaler reiseutgiftene til både den katolske og den russisk-ortodokse presten som besøker Svalbard. Med en økende tilstedeværelse av utenlandske borgere i de norske bosetningene, er det et viktig anliggende at vi opprettholder tett samarbeid med den katolske og den ortodokse kirke. Denne åpne økumeniske praksisen er en integrert del av vår selvforståelse som kirke.

**e. Beredskap- og krisearbeid**

Svalbard Kirke har gode samarbeidsrelasjoner med Sysselmannen, Longyearbyen Sykehus og Longyearbyen Lokalstyre. Kompetansedeling i lokalsamfunnet er nødvendig for å ivareta de ulike utfordringene. Samarbeidet har vært særlig viktig og omfattende med tanke på smittevernsituasjonen lokalt og nasjonalt.

Svalbard kirke er med i Sysselmannens beredskapsråd. Rådet har en viktig koordinerende og rådgivende funksjon.

Kirka brukes som pårørendesenter og er et sentralt møtested når krise oppstår. Kirkas ansatte er både samtalepartnere og rådgivere i møte med de berørte og i kontakt med media. På grunn av omfattende byggearbeider og pandemien, har det siden mars 2020 ikke vært mulig å benytte kirka til dette formålet.

Svalbard Kirke er en del av Lokalstyrets psykososiale kriseteam og skal være tilstede ved evakuerings- og pårørendesenteret som opprettes i Kulturhuset ved evakueringer i forbindelse med f.eks. rasfare i bynære områder.

Kompetanseutvikling i sorg- og krisereaksjoner, og selvmordsforebyggende kurs i samarbeid med Vivat og Longyearbyen Lokalstyre, har vist seg å være viktig og nyttig satsing. Dette bør vedlikeholdes. Men vi har måttet avvente nye initiativ.

Det dødelige isbjørnangrepet på Longyearbyen Camping august 2020, var en tragisk hendelse som ga det psykososiale kriseteamet nye læringsutfordringer, både organisatorisk og språkmessig. Men også med tanke på andre hensyn, blant annet smitteverntiltak, som måtte ivaretas under pandemien. Det å kunne invitere overleverne til ei enkel minnestund i Svalbard kirke ble en verdig og viktig opplevelse. De var svært uttalte i sin takk til alle i hjelpeapparatet; de opplevde seg godt møtt både profesjonelt og medmenneskelig i en forferdelig situasjon.

**f. Diakoni**

Den diakonale tenkningen i Svalbard Kirkes arbeid tar utgangspunkt i Den norske kirkes diakoniplan og satsingsområdene.

Kirka deltar på ulike arenaer med omsorg og omtanke, vi ønsker å være våken og åpen for nye satsingsområder og møter med mennesker. Miljø, klima og globale perspektiv er integrert og er med på å skape engasjement og opplevelse av både lokal og global tilhørighet; det er kirkas vesen, kropp og identitet.   
  
Flere av salgsproduktene i peisestua er kjøpt inn fra nasjonal og internasjonale organisasjoner, som arbeider med å gi en meningsfull hverdag til mennesker som av ulike grunner sliter med å oppleve mestring og se positive resultater i dagliglivet. Årets byggearbeider og pandemisituasjonen har gitt liten mulighet til omsetning av produktene i 2020.

2020 har gitt mange nye utfordringer og ny lærdom i måter å møte mennesker på. Å kunne møtes ute på tur og med gudstjenestesamlinger ute ved blant annet kirkens hytte, har vist seg å gi gode muligheter til å opprettholde kontakt. Teams- og zoom-møter er benyttet i stor grad. Likeså hyppig annonsering på kirkens nettsider og Facebook-side.

Samtaletilbud gis av soknepresten og diakoniarbeideren. Oppfølging av samtaler og personer skjer fortløpende.

Når det gjelder studentene på UNiS, har det vært svært lite kontakt i 2020 pga nedstenging av universitetssenteret. Vi etablerte i januar 2020 en kontakt med samskipnaden i Tromsø med tanke på samarbeid om psykososial oppfølging, samtaletilbud og gjensidig informasjonsutveksling.

**Frivillige**

Kirkemøtet for Den norske kirke hadde frivillighet oppe som tema høsten 2020. Det er nødvendig med ei stadig gjennomtenkning og refleksjon over praksis over hvordan vi inviterer til engasjement og deltakelse. Kirken er i sitt vesen frivillig og oppstår i fellesskapet. Svalbard kirke produserte høsten 2020 en liten brosjyre som beskrev og inviterte til frivillighet som en måte å bli inkludert i Longyearbyen på. Dette sporet vil det være viktig å forfølge og utvikle.

Svalbard Kirke fokuserer på frivillighet både i det praktiske, miljøskapende arbeidet i kirka og i forbindelse med ulike arrangement. Det kan være som medhjelpere/medliturger i gudstjenestene og ved å være aktivt tilstede ved større kriser. Medlemmer i Svalbard kirkeråd er aktive bidragsytere. Konfirmanter og speidere deltok på Kirkens Nødhjelps årlige fasteaksjon og NRK TV-aksjonen som i 2020 foregikk digitalt.

I 2020 var det rundt 50 personer som gjorde frivillig innsats i Svalbard kirke.  
Foreldre til speidere, konfirmanter og i barnekoret Polargospel, bistår i arbeidet.   
Smitteverntiltak, registrering ved arrangement og hjelp med å overholde tiltakene, har vært konkrete bidrag dette året.

Ved besøk av russisk-ortodoks og katolsk prest, bidrar det russiske og filippinske miljøet med praktiske ting og tilrettelegging. Pandemien innskrenket muligheten for denne type samhandling.

Svalbardbutikken COOP, sponser flere av kirkens arrangement, særlig for barn og unge, også det årlige internasjonale gjestebudet i desember. Gjestebudet ble avlyst i 2020 grunnet pandemien og byggearbeidene i kirken.

Andre vedvarende utfordringer i frivillighetsarbeidet, er den stadige” turnover” i befolkninga, som gir uforutsigbarhet og utfordrer stabilitet og kontinuitet. Men dette åpner også muligheter for nytt engasjement.

**g. Trosopplæring**

Svalbard kirke har en egen trosopplæringsplan fra 2017. Den er et viktig verktøy for arbeidet blant barn og unge i Longyearbyen. Det er viktig for oss at det vi tilbyr av trosopplæring henger sammen med det totale tilbudet til barn og unge, også i et forebyggende perspektiv. Svalbard kirke er derfor igjen representert i Forebyggende forum ved soknepresten.

**Statistikk oppmøte kontinuerlige tiltak barn og unge**

|  |  |  |  |  |  |  |
| --- | --- | --- | --- | --- | --- | --- |
| **Aktivitet** | **Møter** | | **Frammøte** | | **Snitt** | |
| **2020** | 2019 | **2020** | 2019 | **2020** | 2019 |
| Polargospel | **31** | 31 | **510** | 329 | **16** | 11 |
| Speidere | **42** | 31 | **920** | 923 | **22** | 29 |
| Konfirmanter | **31** | 26 | **400** | 230 | **13** | 9 |
| Babysang | **20** | 23 | **448** | 175 | **22** | 8 |

*Til tallene:*

*Polargospel: inkluderer familiegudstjenester, opptredener, julebesøk bosetningene.*

*Speidere: inkluderer 1 ukes leir og 2 helgeovernattinger, vandrere og stifinnere hver annen uke*

*Konfirmanter: vår 2020 10 stk, høst 2020 16 stk*

*Babysang inkluderer både voksne og barn.*

**Svalbard Kirkes speidergruppe**Svalbard Kirkes speidergruppe ble våren 2020 drevet av 5 foreldre. Høsten 2020 av 2 foreldre og 2 frivillige voksne.

Speidergruppa er et tilbud for barn i 4. trinn og oppover. Speiderne driver forebyggende og holdningsskapende arbeid, i tillegg til at det gis ledertrening til de eldste. Det er ingen medlemskrav for kjønn eller ferdigheter, og aktivitetene er i liten grad konkurransepreget.   
  
Speiderarbeidet er et godt tilbud for dem som ikke er aktive i idrett og kulturskole-aktiviteter. Fokus settes på samhold, vennskap, mestring av friluftsliv og speiderferdigheter, samt nærhet til mennesker og natur. Organisatorisk tilhører gruppa Troms krets av Norges KFUK-KFUM-speidere. I 2020 arrangerte speidergruppa en egen tur til Rogaland i august da leiren de skulle på i Troms ble koronaavlyst. Speiderne har i utgangspunktet mange av sine møter utendørs, og kunne derfor gjenoppta aktivitet tidlig da det var strenge restriksjoner for øvrig. De hadde også en del møter i Galleri Svalbard i høstsemesteret, siden kirka har vært utilgjengelig. Men mangelen på egnet lokale har vært utfordrende i 2020, og et eget lokale er høyt på ønskelista.

I 2020 lå medlemstallet på 38. Dermed er det blitt en av de større speidergruppene i Norge. For Svalbard Kirke er arbeidet et stort og viktig satsningsområde og diakoniarbeideren assisterer særlig med bestillinger og økonomi.  
Speidergruppa får lokal støtte gjennom ordninger i Longyearbyen Lokalstyre, Frifonds-midler og annen økonomisk støtte. Egenandeler er med på å finansiere turer/leirer på fastlandet.

**Polargospel**

Polargospel er et kortilbud til barn fra 3. klasse og oppover. Koret har i 2020 bestått av ca 20 medlemmer. Det er Longyearbyens eneste barnekor og er et viktig kultur- og trosopplæringstiltak som favner bredt.

Polargospel deltar jevnlig på egne og eksterne arrangementer. I 2020 deltok Polargospel på alle familiegudstjenestene, på nyttårstur til Barentsburg, under solfestmarkeringen, kirkas julekonsert på Huset, på julaftensgudstjeneste og juletur til Ny-Ålesund. Årets juletrefest ble koronaavlyst.

Polargospel øver til vanlig i Svalbard kirke, men siden høsten 2020 har øvelsene vært flyttet til Galleri Svalbard pga byggearbeidene. Koret ledes av en frivillig dirigent og vår kirkemusiker.

**Konfirmantarbeidet**​

10 konfirmanter fulgte undervisningen høst/vår 2019/2020 og 9 ble konfirmert søndag 6. september. Selve konfirmasjonsdagen ble utsatt fra palmesøndag, som den tradisjonelt er, til høsten grunnet koronasituasjonen. 16 konfirmanter starta opp høsten 2020 og skal konfirmeres i 2021.

Konfirmanttida går over to semester i Svalbard kirke. Se punktet på s 9 «Erfaringer fra å være ambulerende kirke» for refleksjon rundt rammene dette året og noen av konsekvensene for konfirmantarbeidet.

Forberedelsene er lagt opp som ukentlige samlinger hvor konfirmantene hentes fra skolen, spiser et enkelt fruktmåltid med staben og så har undervisning som i høst ble lagt til det midlertidige kirkekontorets spiserom. Undervisningen følger års- og semester-planer. I tillegg til dette deltar konfirmantene i TV-aksjons innsamling i oktober og i Kirken Nødhjelps fasteaksjon før påske.

Konfirmantene deltar på minst åtte gudstjenester i konfirmanttiden. De deltar som medhjelpere på minst en av disse. Konfirmantene hadde i januar 2020 en langhelg i Oslo hvor vi besøkte flere diakonale og kulturelle institusjoner som Kirkens Bymisjon, Nobels fredssenter og Oslo domkirke. Denne turen er av stor betydning for å bli kjent med et større og mer sammensatt Norge, bli eksponert for storbyens utfordringer, og ikke minst tilbringe mye tid sammen. Turen ble ledet av sokneprest, kirkemusiker/trosopplærer og Svalbard kirkeråds leder.

**Babysang**​

På tross av pandemi og byggearbeid, klarte vi å gjennomføre babysang 20 ganger i 2020; i første kvartal var møtene i kirkas peisestue, og i Longyearbyen folkebibliotek da vi kunne starte opp igjen etter sommeren. Foreldre med barn fra 1-3 måneders alder – 1 år møtes til prat, leik og babysang i en times tid.

Foreldre får høre om tiltaket når de kontakter oss om dåp, via helsestasjonen og gjennom andre. Det har vært svært godt oppmøte fra høsten 2019 da vi begynte å dele informasjon mer aktivt og bevisst hver uke gjennom ulike facebook-sider.

7-10 barn og minst like mange voksne er nå vanlig oppmøte, og vi har hatt kontakt med godt over 20 barn og foreldre i løpet av året. Vi ser at folk knytter kontakt seg imellom og at tiltaket er brobyggende og inkluderende for nye familier i byen. Dette er også et godt møtested for oss som kirke, og skaper for eksempel en naturlig samtale om dåp.

**Utdeling av 2-4-6-årsbøker**

Alle familier med barn i aktuell alder får invitasjon i posten, i tillegg til annonse i avisa, nettside og på Facebook. Vi ser på mulighetene for å knytte noen enkle samlinger til bøkene, i tillegg til at vi knytter innholdet i i gudstjenesten til boka som deles ut. Nytt i 2020 var utdeling av 2-årsbok.

2-årsbok: 15 inviterte / 5-7 møtte  
4-årsbok: 28 inviterte / 12-14 møtte  
6-årsbok: 21 inviterte / 8-10 møtte

**h. Samarbeid med skole og barnehager**

Samarbeidet med **Longyearbyen skole** er sentralt for Svalbard Kirke. Det fungerer godt både ved enkelthendelser og mer faste gjøremål.

Før jul var det skolegudstjenester for barneskoletrinnet og ungdoms- og videregåendetrinnet. 120 elever deltok på gudstjenesten for barneskoletrinnet og 85 elever deltok på gudstjenesten for ungdoms- og videregåendetrinnet. Grunnet oppussing ble ikke den årlige julelunsjen ”julekarbis” for lærerne avholdt.

Kontakten har vært god også med **barnehagene**. I adventstiden holdt trosopplærer og diakoniarbeideren adventsstunder i barnehagene. I tillegg ble det holdt julegudstjeneste for barnehagene i Galleri Svalbard.

Kirkens stab arrangerte et julespill/julevandring for barnehagene i desember, også disse i Galleri Svalbard. Svalbard kirke har fått produsert en rekke kostymer i Betlehems-stil. 83 barn og voksne ble tatt med på en reise tilbake i tid til Jesu fødsel. Barn og voksne deltok aktivt som gjetere, vismenn, Maria og Josef og engler.

Samarbeidet med **Svalbard Folkehøgskole** har preget kirken på en positiv måte, blant annet som bidragsytere på kirkas julekonsert på Huset. I løpet av året har vi hatt flere gudstjenester for elever og lærere, som åpnings- og julegudstjeneste. Flere avtalte gudstjenester våren 2020 måtte avlyses pga korona. Soknepresten har etablert et samarbeid med assisterende rektor og planlegger aktivitet sammen, som deltakelse på ulike samlinger og at de ulike linjene på sikt skal bidra inn mot barne- og ungdomsarbeidet vårt. De forskjellige linjene ved folkehøgskolen benytter også Kirkehytta i Todalen etter avtale. Vi merker en betraktelig løsere tilknytning dette andre året med folkehøgskoledrift på grunn av stengt kirke. Vi ser fram til at elevene ved folkehøgskolen igjen kan slenge seg ned i sofaene i peisestua til temasamling eller en kopp te. Det er viktig for oss at de får konkrete erfaringer med at kirka er her også for dem det året de bor i Longyearbyen.

**i. Kultur**

Kultur har vært et satsingsområde for Den norske Kirke og for Svalbard kirke de siste årene. Det er et godt etablert samarbeid med ulike festivaler som Blues- og Jazzfestivalen, Solfestuka og nå også Litteraturfestivalen. I tillegg arrangeres det flere egne konserter og temamøter i kirka. Men 2020 ble et unntaksår også for kulturen.

Jazzfestivalen ble åpnet med kirkekonsert med Bugge Wesseltoft, fullt hus og stor suksess. Så ble det ganske stille. Solfesten 8. mars måtte kun foregå utendørs.

Longyearbyen Blandakor og Polargospel måtte i 2020 flytte ut sine faste øvelser i kirka pga byggearbeid og dermed vanskelig å overholde godt smittevern.

Salmekonserten «Salmer i polarnatten» har blitt et godt besøkt fast innslag under Kunstpause. Sammen med julekonserten i desember løfter det de lokale kulturuttrykkene inn i kirkerommet. I år var begge arrangementene lagt til Huset, og med fulle hus innenfor retningslinjene. Begge disse arrangementene er med å knytte bånd mellom det frivillige kulturlivet og kirka; alle byens kor er med, ulike band og artister øver inn hhv salmer og julemusikk. Dette er store musikalske produksjoner som ikke er mulig uten den musikalske kompetansen vi har i kirkemusikeren vår, samt at Lokalstyret stiller med teknisk assistanse og utstyr.

Vår kirkemusiker er leder av Polargospel. I tillegg dirigerer han Store Norske Mandskor og damekoret Tundradundrene og sitter i komiteen for solfestuka.

**j. Klima**

Som verdens nordligste kirke har Svalbard Kirke et eget ansvar for å sette søkelyset på klimasituasjonen. Det er her vi ser konsekvensene av klimaendringene raskest, vi har det tett inn på kroppen.

Klimasituasjonen og det sårbare Arktis er et fokus som tydeliggjøres både i konfirmantarbeid, gudstjenester og i temamøter.

**k. Presse**

Det har gjennom år vært et stort fokus på Svalbard Kirke fra både nasjonal og internasjonal presse, i 2020 ble det naturlig nok mindre. Blant oppslagene: Le Monde og VG hadde store oppslag i sine helgemagasin, avisa Vårt Land hadde en større reportasje om kirkas julefeiring på Huset, med fokus på skolegudstjenestene og det å skape et kirkerom. Soknepresten er blitt fast bidragsyter i P1+ sin morgensending og kontaktes jevnlig av NRK Troms. Lokalt har Svalbardposten særlig fulgt opp arbeidet med refundamentering av kirka og prosessen rundt den nye kirkegården, samt utegudstjenestene.

**IV Drift**

Svalbard kirkes drift skiller seg fra andre menigheter ved at alt lokalt ansvar ligger på soknepresten. Det er ingen arbeidsdeling med en kommunal kirkeverge. Det lokale kirkerådet har stort handlingsrom og lite formelt ansvar i og med at kirkeloven ikke gjelder på Svalbard.

Planarbeid er derfor viktig både i et kortere og lengre perspektiv i ei virksomhet som svarer på behov i et omskiftelig samfunn. Både nytilsatte og vikarer får en mappe og en gjennomgang av hvilke planer som gjelder slik at de skal være mest mulig forberedt på sine oppgaver. Planarbeidet er både en forebygging og hjelp til mestring av den enkeltes oppgaver.

**Strategiplan - Hovedmål**

Svalbard Kirke tilslutter seg den strategiske plan for Nord-Hålogaland Bispedømme.   
I hovedsak samsvarer strategiene i Svalbard Kirke med den regionale strategien, med et fokus på Svalbards egenart.

Svalbard Kirkes kjerneverdier er å være

* Åpen
* Raus
* Diakonal
* Våken

**Satsingsområder**

Svalbard Kirke satser på å videreutvikle egenarten som verdens nordligste kirke, med særlig fokus på det sårbare livet både blant mennesker og i naturen.

Kultur er en prioritert oppgave. Det følger Kirkemøtets prioriteringer for perioden 2009 – 2014 der kirkemusikk og kultur løftes fram. Svalbard Kirke fortsetter dette fokuset også i årene som kommer og særlig utforske kulturens brobyggende muligheter i et mangfoldig samfunn som vårt.

Diakoni er kirkas hjerteslag og kroppsspråk. Den diakonale tenkninga er blitt mer bevisstgjort i Svalbard Kirke de siste årene. Dette arbeidet vil fortsette, med et særlig fokus på endringene i Svalbardsamfunnet og hva det betyr for diakonien.

Gudstjenesten er et sentralt samlingssted i ei kirke. De siste årene har vi fokusert på mer involvering av frivillige i forbindelse med gudstjenestene. Dette arbeidet vil vi fortsette med. Likedan hvordan vi arbeider med inkluderende språk og praksis.

Satsingsområder for Svalbard Kirke:

* Trosopplæring
* Gudstjenesteliv
* Diakoni
* Kultur
* Klima og miljø

**V Blikk framover – pågående prosesser**

**Ny kirkegård i Longyearbyen:**

Etter store sørpeskred i oktober 2016, ble kirkegården stengt for nye (urne)graver og et omfattende arbeid starta for å anlegge ny kirkegård på et sikkert sted. LPO arkitekter har hatt oppdraget med planprosess, det vil forhåpentligvis lede fram til et vedtak i Lokalstyret i juni 2020. Etter det starter prosess med byggesak, prosjektering, utforming og opparbeiding.

Parallelt med dette må vi arbeide med finansiering. Justisdepartementet fikk i november 2020 tilsendt et budsjettinnspill via Kirkerådet med ei ramme på 3 millioner. For at Longyearbyen skal kunne ha en kirkegård igjen i løpet av 2022, seks år etter skredet, må vi arbeide raskt for å få finansiering på plass. Vi er trygge på at både politikere og embetsverk ser at beboere på Svalbard fortsatt skal ha rett til å gravlegges her, slik forskriften slår fast. Både Lokalstyre og Sysselmann var tungt inne i de første rundene av prosessen, og støtter det pågående arbeidet. Men finansiering må komme utenfra.

**Framtidig økonomistyring av Svalbard kirkes lokale økonomi:**

Vi ser også fram til at den pågående prosessen for å avklare hvordan Svalbard Kirkes *lokale* økonomi skal styres i framtida, blir avklart. Det er Kirkerådet som nå styrer denne prosessen, i god dialog med Justisdepartementet.

**Fortsatt renovering av Svalbard kirke ut 2021:**

Våren 2020 ble arbeidet satt i gang med ny pæling av kirka for oppretting og stabilisering av bygget. Dette arbeidet ser ut til å bli sluttført etter påske 2021, slik at vi kan markere 17. mai i og ved eget hus. Da har kirka bl.a. fått ny og hensiktsmessig garderobe i underetasjen, nytt ventilasjonsanlegg, samt vanntilførsel som skal være frostsikker. I neste faste skal vinduer og tak skiftes, dette vil etter planen skje etter sommeren 2021, forutsatt godkjenning fra Riksantikvaren når det gjelder taket. Det betyr at vi fortsatt må belage oss på å arbeide ut ifra en byggeplass når vi flytter kontorene tilbake, og vurdere hvilken aktivitet vi kan ha når med tanke på pågående byggearbeid. Samt at soknepresten først vil kunne ta presteboligen i bruk når alt arbeidet er sluttført. Vi ser også fram til å endelig kunne få montert det nye glassmaleriet av kunstneren Veslemøy Nystedt Stoltenberg som har vært klart ei tid.

Det er ingen tvil om at det blir bra til slutt – og det ser vi fram til, men det er heller ingen tvil om at det er utfordrende å være kirke og å ta vare på folk slik vi gjerne vil mens dette står på.

**Markering av 100 år med kirke på Svalbard:**

Håpet er fortsatt at Svalbard kirke framstår som tjenlig og godt rusta når vi snart skal markere 100 år med kirke på Svalbard. Vår Frelsers kirke ble innviet 28. august 1921. Så høsten 2021ønsker vi gjennom flere arrangement å takke for det som har vært og se fram mot nye muligheter til å være kirke på Svalbard, sammen. Våre foreløpige planer innbefatter arrangement med ulike fokus: jubileumshelg i august med gudstjeneste på stedet hvor Vår Frelsers kirke stod, ei helg i september med barn og unge i sentrum, et seminar i november med «framtidstanker i mørketid», om gjestfrihet som diakonal praksis og med presentasjon av en ny Svalbardsalme under den tradisjonsrike salmekvelden. Og til slutt et kirkemusikalsk og kulturelt semikolon første søndag i advent, med et nytt samarbeidsprosjekt med Longyearbyen blandakor. Vi vil søke økonomisk støtte fra ulike kilder, deriblant Opplysningsvesenets fond (OVF) og Svalbard kirkeråd vil være tungt inne i både planlegging og gjennomføring av jubileumsprogrammet.

Vi har et fortsatt særoppdrag i nord.

**V Årsregnskap**

Kommentar årsregnskapet 2020

**Innledning:**

Svalbard er verdens nordligste kirke. Den er del av Tromsø domprosti og Nord-Hålogaland bispedømme. Svalbard kirke har som mål å være en åpen, raus, diakonal og våken folkekirke. Kirkebygget står åpent hele året og staben er i beredskap når det gjelder større og mindre kriser og hendelser. Her står vi i nært samarbeid med Sysselmannen, Beredskapsrådet og Longyearbyen Lokalstyre.

Som døgnåpen kirke gis et viktig tilbud til fastboende og tilreisende. Svalbard kirke har i sitt mandat å følge opp alle bosetningene på Svalbard. Kirkens stab er med Sysselmannen på julebesøk til bosetningene, og i tillegg besøkes den polske forskerstasjonen vår og høst sammen med katolsk prest fra Tromsø. Svalbard kirke dekker utgiftene for både katolsk og ortodoks prest når de besøker hhv Hornsund og Barentsburg.

**Vurdering av vesentlige forhold i 2020:**

Finansieringen av Svalbard kirke kommer gjennom kapittel 0001 i Justisdepartementets Svalbardbudsjett for 2020. Tilskuddet skal bl.a. dekke husleie for kirka, lønnsutgifter, vikarutgifter, varer og tjenester som kirka står for i arbeidet sitt, drifta av tjenestebil, snøskuter og leie av helikopter. Tilskuddet blir overført som et øremerket beløp til Den norske kirke v/Kirkerådet.

Den økonomiske situasjonen for Svalbard kirke har vært god og tilskuddet fra Justisdepartementet har så langt dekket utgiftene og gitt et godt grunnlag for forsvarlig drift av Svalbard kirke. Men vi ser at ved uforutsette økninger, investeringer og hendelser, er det lite slingringsmonn. Vi ser at det er behov for å øke tilskuddet for å kunne hente inn og justere for lønns- og prisvekst i årene som kommer. Og det vil være behov for en særskilt bevilgning for å realisere ny kirkegård.

**Koronarelaterte økonomiske konsekvenser:**

Svalbard kirke har ikke måttet gå til innskrenkninger eller permitteringer, har ikke noe mindreforbruk ut over mindre utgifter til kirkekaffe o.l. Vi har ikke søkt noen kompensasjons- eller stimuleringsordninger som følge av koronasituasjonen.

På utgiftssiden har vi måttet gå til innkjøp av en del teknisk utstyr og materiell for å kunne avholde gudstjenester på ulike steder. Vi har også måttet bekoste frakt av el-flygelet, samt intensivere annonsering noe.

Longyearbyen, 4. mars 2020

Siv S. Limstrand (sign)

Sokneprest på Svalbard

***Årsrapport 2020 - kap. VI***

**Budsjettgruppe 1 A - Drift**

Tildeling til lønn og drift i budsjettgruppe 1 A var i 2020 på til kr. 5.500.000.

Totalt ble det kostnadsført kr. 5.774.000, som gir et merforbruk på kr. 274.000.

Merforbruket utgjør 4,98 % av tildelingen.



*Kontoklasse 5 – Lønnskostnader viser et samlet merforbruk på kr. 138.000.*

Direkte lønnskostnader for fast ansatte og vikarer (inkl. tilleggslønn, feriepenger og arbeidsgiveravgift) viser et merforbruk på kr. 101.000.

Videre utgjør beregnet pensjonskostnad et merforbruk på kr. 103.000.

Dette skyldes at det for 2020 er fastsatt en høyere %-sats for beregning av pensjonskostnad enn lagt til grunn i budsjettet.

Syke- og fødselspengerefusjoner viser en inntekt på kr. 43.000.

Andre personalrelaterte kostnader har et mindreforbruk på kr. 23.000.

*Kontoklassene 6, 7 og 8 – Andre driftskostnader (drifts- og reisekostnader) viser et samlet merforbruk på kr. 139.000.*

Dette skyldes hovedsakelig følgende forhold:

* merforbruk lokaler, kr. 69.000 (i hovedsak pga. avregning energi for 2019)
* merforbruk inventar/utstyr, kr. 27.000 (i hovedsak lydutstyr til midlertidige lokaler og kjøp av nye våpen)
* merforbruk kjøp av tjenester, kr. 85.000 (i hovedsak rådgivende arkitekt i fbm. ny urnelund)

Driftskostnader for øvrig har et mindreforbruk på kr. 68.000.

Drift av kjøretøy (biler og scootere) viser et merforbruk på kr. 40.000.

Reisekostnader m.m. viser et mindreforbruk på kr. 15.000.

**Budsjettgruppe 1 B - Tilskudd**

Svalbard Kirke disponerer ikke over tildeling under budsjettgruppe 1 B – Tilskudd.

**Akkumulert mindreforbruk:**

Svalbard Kirke har gjennom mindreforbruk tidligere år (2017 - 2019) opparbeidet seg en egenkapital på totalt kr. 424.000.



Dette forutsetter at enhetene får beholde akkumulert mindreforbruk i sin helhet.

Kirkerådet vil i fbm. regnskapsavleggelsen for 2020 vurdere begrensninger i nivået for oppspart egenkapital i de ulike enhetene. For stor andel av egenkapital som er låst til de enkelte enhetene kan medføre utfordringer for retssubjektet samlet sett.